PATVIRTINTA

Klaipėdos „Vėtrungės“ gimnazijos direktoriaus 2018 m. balandžio 3 d. įsakymu Nr. V- 29

**PRIIMAMŲ MOKINIŲ MOTYVACIJOS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos „Vėtrungės“ gimnazijos mokinių motyvacijos vertinimo tvarkos aprašas (toliau – Aprašas) apibrėžia faktorius, kurie lemia gimnazijos ugdymo turinio kryptis, kriterijus, padedančius įvertinti mokinių pastangas, motyvus, poreikius ar asmenines savybes, ir nustato motyvacijos vertinimo eigą ir formas, vertintojų kompetenciją, nurodo vertinimo rezultatų paskelbimo ir jų apskundimo būdus bei terminus.
2. Aprašas parengtas, vadovaujantis Priėmimo į Klaipėdos miesto savivaldybės bendrojo ugdymo mokyklas tvarkos aprašu, patvirtintu Klaipėdos miesto savivaldybės tarybos 2017 m. gruodžio 21 d. sprendimu Nr. T2-326.
3. Klaipėdos „Vėtrungės“ gimnazijoje (toliau – gimnazija) formuojamos pavienės netradicinio ugdymo klasės, įgyvendinančios Ekologijos ir aplinkos technologijų ugdymo sampratos, patvirtintos Lietuvos Respublikos švietimo ir mokslo ministro 2015 m. balandžio 23 d. įsakymu Nr. V-379, elementus (toliau – netradicinio ugdymo klasės).

**II SKYRIUS**

**NETRADICINIS UGDYMAS**

1. Gimnazija, integruodama netradicinio ugdymo turinį į bendrąjį ugdymą, siekia sudaryti sąlygas mokiniams stiprinti ekologijos ir aplinkos technologijų sričių įgūdžius bei žinias, kelti jų mokymosi motyvaciją, teikti pagalbą mokiniams, siekiantiems bendrojo išsilavinimo.
2. Netradicinis ugdymas netradicinio ugdymo klasėse organizuojamas per lietuvių kalbos ir literatūros, matematikos, biologijos, chemijos, fizikos, geografijos, užsienio kalbų, istorijos dalykų pamokas, jų modulius, pasirenkamuosius dalykus ir neformaliojo švietimo užsiėmimus.
3. Netradicinio ugdymo klasėse į ugdymo procesą papildomai integruojamos sveikos gyvensenos, aplinkotyros, ekologijos, informacinių technologijų taikomosios bei statistinės programos. Gimnazijos informacinių technologijų centre, biochemijos laboratorijoje bei kitose erdvėse sudarytos sąlygos vykdyti gamtamokslinius tyrimus, organizuojamas projektinis bendradarbiavimas su kitomis ekologijos ir aplinkos technologijų srities švietimo bei mokslo institucijomis.
4. Mokiniai, baigę pagrindinio ugdymo programos II dalį ir vidurinio ugdymo programą su ekologijos ir aplinkos technologijų ugdymo sampratos elementais, įgis papildomų žinių bei įgūdžių, leidžiančių jiems rašyti gamtos mokslų brandos darbus bei rinktis atitinkamos krypties studijas aukštosiose mokyklose.

**III SKYRIUS**

**MOTYVACIJOS VERTINIMAS**

1. Mokiniai, pageidaujantys mokytis gimnazijos netradicinio ugdymo klasėse (toliau – pretendentai), priimami Klaipėdos miesto savivaldybės tarybos nustatyta tvarka. Jeigu prašymų mokytis į šias klases pateikiama daugiau nei mokymosi vietų, gimnazija atlieka priimamų mokinių motyvacijos vertinimą (toliau – motyvacijos vertinimas), kurio metu įvertinami mokinių taikomieji, patirtiniai, analitiniai, tiriamieji, organizaciniai ekologijos ir aplinkos technologijų sričių gebėjimai bei žinios. Be to, išskirtinis dėmesys kreipiamas į pretendentų pasirinkimo mokytis netradicinio ugdymo klasėje motyvus.
2. Motyvacijos vertinimo konkrečią datą ir laiką nustato gimnazijos direktorius bei apie tai paskelbia gimnazijos interneto svetainėje ([www.vetrungesgimnazija.lt](http://www.vetrungesgimnazija.lt)) ne vėliau kaip likus 20 kalendorinių dienų iki motyvacijos vertinimo vykdymo.
3. Motyvacijos vertinimo trukmė – 1 valanda.
4. Motyvacijos vertinimo metu mokinių pastangos, motyvai, turima kompetencija įvertinama balais:
	1. einamųjų mokslo metų turimų I pusmečio (2 trimestro) lietuvių kalbos ir literatūros, matematikos, biologijos, chemijos, fizikos, geografijos, I užsienio kalbos, istorijos dalykų įvertinimų vidurkis 9–10 pretendentui suteikia 3 balus, įvertinimų vidurkis 7–8 – 2 balus;
	2. tarptautinių ir respublikinių gamtamokslinių (fizikos, chemijos, biologijos) konkursų, olimpiadų prizininkams už kiekvieną laimėjimą papildomai skiriami 3 balai, miesto, mokyklinių olimpiadų, konkursų prizininkams – 2 balai;
	3. gimnazijoje atliekamo testo (raštu) maksimalus įvertinimas sudaro 40 balų. Testo užduotys rengiamos, atsižvelgiant į aukštesniojo lygmens 7–8 klasių biologijos, fizikos, chemijos ir geografijos dalykų kursą. Kiekvieno dalyko sričiai skiriama po 10 klausimų;

 11.4. bendrą motyvacijos vertinimo balą sudaro: balų, surinktų už testą, einamųjų mokslo metų turimų I pusmečio (2 trimestro) įvertinimų vidurkį ir olimpiadų, konkursų rezultatus, suma.

**IV SKYRIUS**

**DOKUMENTŲ PATEIKIMAS. PRIĖMIMAS**

1. Pretendentai į gimnazijos raštinę ne vėliau kaip iki einamųjų metų balandžio 30 d. turi pateikti:
	1. dokumentus apie turimus I pusmečio (2 trimestro) mokymosi pasiekimus (išrašas iš elektroninio dienyno, patvirtintas mokyklos raštinės anspaudu arba registruota mokyklos pažyma);
	2. olimpiadų, konkursų diplomų, pažymėjimų ir pan. kopijas.
2. Motyvacijos vertinimą organizuoja ir vykdo bei testo (raštu) užduotis rengia ir vertina gimnazijos direktoriaus įsakymu sudaryta vykdymo ir vertinimo komisija.
3. Vykdymo ir vertinimo komisijos nariais skiriami biologijos, chemijos, fizikos, geografijos ar kitų dalykų mokytojai, nesusieti privačiais interesais su motyvacijos vertinime dalyvaujančiais pretendentais.
4. Vykdymo ir vertinimo komisijai vadovauja direktoriaus pavaduotojas ugdymui.
5. Pasibaigus motyvacijos vertinimui, vykdymo ir vertinimo komisija:
	1. įvertina testus (raštu) per 5 kalendorines dienas;
	2. suskaičiuoja balus už mokymosi pasiekimus ir laimėjimus olimpiadose, konkursuose;

16.3. sudaro motyvacijos vertinimo protokolą (pretendento vardas, pavardė, gimimo data, surinktų balų pagal vertinamas sritis skaičius), kurį pasirašo komisijos pirmininkas;

16.4. perduoda motyvacijos vertinimo protokolą gimnazijos direktoriui.

1. Pretendentų priėmimą vykdo gimnazijos mokinių priėmimo komisija Klaipėdos miesto savivaldybės tarybos nustatyta tvarka, vadovaudamasi šiais kriterijais:
	1. priimami pretendentai iš eilės, atsižvelgus į motyvacijos vertinimo metu daugiausiai surinktų balų skaičių;
	2. pretendentams, surinkusiems mažiau nei 16 balų, rekomenduojama rinktis kitą (bendrosios paskirties) gimnazijos klasę, esant laisvų vietų, ar kitą gimnaziją.
2. Priimamų pretendentų sąrašas (vardas, pavardė, gimimo data) skelbiamas gimnazijos interneto svetainėje nė vėliau kaip iki einamųjų metų gegužės 22 d.
3. Vykdymo ir vertinimo komisija informuoja pretendentus, kurie nebuvo priimti, nurodant priežastis.
4. Pretendentai su motyvacijos vertinimo rezultatais gali susipažinti individualiai gimnazijos raštinėje.

**V SKYRIUS**

**APELIACIJŲ PATEIKIMAS**

1. Apeliacijos dėl motyvacijos vertinimo rezultatų pateikiamos gimnazijos direktoriui per 3 darbo dienas nuo viešo priimamų pretendentų sąrašo paskelbimo.
2. Apeliacijas nagrinėja ir apeliantų pakartotinį vertinimą pagal poreikį organizuoja gimnazijos direktorius.
3. Apeliacijos nagrinėjamos 3–5 darbo dienas, apie rezultatus gimnazijos direktorius informuoja apeliantus.

**VI SKYRIUS**

**BAIGIAMOSIOS NUOSTATOS**

1. Aprašo įgyvendinimo kontrolę vykdo gimnazijos direktorius.
2. Aprašas skelbiamas interneto svetainėje ne vėliau kaip 20 kalendorinių dienų iki motyvacijos vertinimo pradžios.

SUDERINTA

Klaipėdos miesto savivaldybės administracijos

Ugdymo ir kultūros departamento

Švietimo skyriaus vedėjo 2018 m. kovo 30 d.

įsakymu Nr. ŠV1-167

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_